דבורה לוי אספה וערכה חומרי עזר על "העיניים הרעבות"/ ביאליק

<http://www.haayal.co.il/story_2215>

**על "העיניים הרעבות" לח"נ ביאליק, מאת**[**אסף ברטוב**](http://www.haayal.co.il/author?id=8), מנהל פרוייקט בן יהודה

**הָעֵינַיִם הָרְעֵבוֹת**

הָעֵינַיִם הָרְעֵבוֹת הָאֵלֶּה שֶׁכָּכָה תִּתְבַּעְנָה,
הַשְּׂפָתַיִם הַצְּמֵאוֹת הָאֵל הַשֹּׁאֲלוֹת: נַשְּׁקֵנוּ!
הָעֳפָרִים הָעֹרְגִים הָאֵלֶּה הַקּוֹרְאִים: תָּפְשֵׂנוּ!
חֲמוּדוֹתַיִךְ הַצְּפוּנוֹת שֶׁשָּׂבְעָה כִשְׁאוֹל לֹא־תֵדַעְנָה;

כָּל־עֲתֶרֶת הַגְּוִיָּה הַזֹּאת, שִׁפְעַת חֶמְדָּה מְלֵאָה,
כָּל־הַשְּׁאֵר הַלָּזֶה, כָּל־הַבְּשָׂרִים הָאֵלֶּה שֶׁכָּכָה
הִלְעִיטוּנִי מִמְּקוֹר תַּעֲנוּגִים, מִמַּעְיַן הַבְּרָכָה –
לוּ יָדַעתְּ, יָפָתִי, מַה־קָּצָה בָּם נַפְשִׁי הַשְּׂבֵעָה.

זַךְ הָיִיתִי, לֹא־דָלַח הַסַּעַר רִגְשׁוֹתַי הַזַּכִּים
עדַ שֶׁבָּאת, יְפֵה־פִיָּה, וּבְרוּחֵךְ נָשַׁפְתְּ וְנִדְלַחְתִּי.
וַאֲנִי, נַעַר פֹּתֶה, לְרַגְלַיִךְ בְּלִי־חֶמְלָה הִשְׁלַכְתִּי
תֹּם לְבָבִי, בֹּר רוּחִי, כָּל־פִּרְחֵי נְעוּרַי הָרַכִּים.

רֶגַע קָטָן מְאֻשָּׁר הָיִיתִי בְּלִי־חֹק, וָאֲבָרֵךְ
אֶת־הַיָּד הַחֹלֶקֶת לִי מַכְאוֹב הָעֹנֶג הֶעָרֵב;
וּבְרֶגַע קָטָן שֶׁל־תַּעֲנוּג, שֶׁל־אֹשֶׁר וָגִיל, עָלַי חָרֵב
עוֹלָם מָלֵא – מַה־גָּדוֹל הַמְּחִיר שֶׁנָּתַתִּי בִּבְשָׂרֵךְ!

נתבקשתי לבחור שיר של ביאליק למדור השירה החודשי של "האייל הקורא", לציון שני אירועים: מעבר כתבי ביאליק לרשות הציבור עם תפוגת זכויות היוצרים עליהם בסוף שנת 2004, וכן [העלאת רוב כתביו](http://benyehuda.org/bialik/index.html) של המשורר למאגר המקוון באתר [פרויקט בן־יהודה](http://www.benyehuda.org/). כחובב שירת ביאליק, היה לי קשה להסתפק בשיר אחד בלבד בנסיבות כאלו. ויתרתי מראש על השירים המוכרים ביותר, בין בגרסתם המושרת ("הכניסיני תחת כנפך" וכו') ובין בגרסא דינקותא שסיפק לרובנו משרד החינוך ("לבדי", "על השחיטה", וכו'), ונותרה לי עדיין בחירה לא קלה.

החלטתי לבסוף לבחור בשיר "העיניים הרעבות", כיון שהוא שיר פחות ידוע של המשורר, ופחות מתאים לפרסונה הציבורית שלו ולמודוס ה"לאומי" בשירתו") [אכן חציר העם](http://benyehuda.org/bialik/bia024.html)", "[ראיתיכם שוב בקוצר ידכם](http://benyehuda.org/bialik/bia097.html)", "[בעיר ההרגה](http://benyehuda.org/bialik/beir.html)" וכולי). השיר מציג נושא שירי אוניברסלי, לא־עברי ולא־יהודי דווקא, היינו היחס האמביולנטי לתאוות הבשרים ולמושא התשוקה (כאן נקבה), כמקור חסד וכגורם מחטיא ומשחית. ביאליק, כמובן, מלביש את הנושא לבוש עברי למהדרין.
...לעומת שירים כאלו, הנה "העיניים הרעבות" שהבאתי לעיל, אשר מבטא עמדה שאינה ייחודית למשורר, ושעולה מאחד הניגודים הבסיסיים בתרבות המערב, הניגוד בין בשר ורוח - יכול במלואו לפנות בהצלחה אל כל קורא בכל תקופה.

<http://www.psychom.com/Poetry_697_he.html>

**דרור גרין**

* [**פיוט, דפשיר שבועי**](http://www.psychom.com/Poetry_he.html)

**ח.נ. ביאליק: העיניים הרעבות**

השורה "מִגּוּפוֹ שֶׁל-עוֹלָם אֶל-אוֹרוֹ עָרַגְתִּי", מתוך שירו הידוע 'זוהר', מאפיינת אולי יותר מכל את נהייתו של ביאליק אל הרוחני והנשגב, הרחק מחיי עולם החומר. נדמה לי שזה גם המקום ליחסו של ביאליק לאהבת גבר ואשה, או, ליתר דיוק, את אי-ההבנה שלו בתחום האהבה, כפי שביטא בגילוי-לב בשירו '[הכניסיני תחת כנפך](http://www.psychom.com/Poetry_479_he.html)':

אוֹמְרִים, **אַהֲבָה** יֵשׁ בָּעוֹלָם –

מַה-זֹּאת אַהֲבָה?

בשיר '[מכתב קטן לי כתבה](http://www.psychom.com/Poetry_506_he.html)' מודה ביאליק בחוסר היכולת שלו לקיים קשר אהבה ארצי, יומיומי. את אהובתי הוא רואה כ'זכה' ו'קדושה' שעליו להתרחק ממנה, ולסגוד לה מרחוק.

זַכָּה אַתְּ מִהְיוֹת לִי חֲבֶרֶת,

קְדוֹשָׁה אַתְּ מִשֶּׁבֶת עִמִּי;

השיר 'העינים הרעבות' יוצא-דופן בתעוזה האירוטית שלו, שכמעט אינה מופיעה בשיריו של ביאליק. זה אינו שיר אהבה אלא שיר על פיתוי ועל חטא. אהבת הבשרים, בעיניו של ביאליק, היא היפוכה של השורה "מִגּוּפוֹ שֶׁל-עוֹלָם אֶל-אוֹרוֹ עָרַגְתִּי". יחסי-המין המתוארים בשיר הזה אינם מבטאים קשר של אהבה בין איש לאשה אלא סטיה מאידיאל מופשט של אהבה, סטיה שמחירה בלתי-נסבל.

הבית הראשון נפתח בתיאור איבריה האינטימיים, החושניים של האשה: העיניים, השפתיים והשדיים. אבל ביאליק רחוק מאוד מן התיאור האירוטי של גוף האשה בשיר השירים. במקום "עֵינַיִךְ יוֹנִים", הוא רואה את "הָעֵינַיִם הָרְעֵבוֹת הָאֵלֶּה שֶׁכָּכָה תִּתְבַּעְנָה". במקום "כְּחוּט הַשָּׁנִי שִׂפְתוֹתַיִךְ", הוא ירא מ"הַשְּׂפָתַיִם הַצְּמֵאוֹת הָאֵלֶּה הַשֹּׁאֲלוֹת: נַשְּׁקֵנוּ!", ובמקום "שְׁנֵי שָׁדַיִךְ כִּשְׁנֵי עֳפָרִים, תְּאוֹמֵי צְבִיָּה, הָרוֹעִים בַּשּׁוֹשַׁנִּים", הוא נבהל מן "הָעֳפָרִים הָעֹרְגִים הָאֵלֶּה הַקּוֹרְאִים: תָּפְשֵׂנוּ!"

אבל בעוד שיר-השירים הוא שיר תהילה לאהבה, אהבת הבשרים התמימה והטהורה, המסמלת גם את האמון והביטחון שאהבה נוסכת באוהבים, שירו של ביאליק מציג את התפיסה הנוצרית הרואה במיניות חטא מיותר הנעשה במחשכים.

בשעה ששיר השירים מהלל את הזוגיות ואת המיניות ("אֲנִי לְדוֹדִי וְעָלַי תְּשׁוּקָתו") אצל ביאליק האהבה הגופנית היא פיתוי אלים, כמעט אונס, שהמחיר עבורו בלתי-נסבל: "עָלַי חָרֵב עוֹלָם מָלֵא". בזמן ששיר-השירים יודע ש"מַיִם רַבִּים לֹא יוּכְלוּ לְכַבּוֹת אֶת-הָאַהֲבָה", אצל ביאליק המפגש הגופני הוא רק "רֶגַע קָטָן שֶׁל־תַּעֲנוּג".

עצוב לגלות, שהמשורר הלאומי לא ידע "מַה-זֹּאת אַהֲבָה", ושאת תענוגות הגוף חווה כחטא שעליו יש לשאת בעונש. אולי בכך ביטא את חסרונה של האהבה בחייו, ואת התחליף שמצא בשירה 'נשגבה'.

מאניה ביאליק מתארת את המפגש הראשון עם ביאליק, בשידוך שנעשה, כמקובל, על-ידי שדכן: "ראיתי צעיר כבן 20-22, קומתו בינונית, אבעבועות בפניו, פוזל קצת, אבל בכל זאת בעל מראה נעים למדי ושערותיו חומות בהירות." התיאור הזה רחוק מאוד מהתאהבות בנוסח שיר-השירים. "התרגשתי מאוד שלא שאלוני אם אני מסכימה, אבל שתקתי."

נדמה שגם ביאליק לא התאהב באשתו לעתיד, והתעניין דווקא באחותה: "היה מאד מפוזר ותמיד צחקנו לפיזור נפשו. כשבאה לז'יטומיר גם אחותי הצעירה היה לעתים קרובות סבור שזוהי אני, אף על פי שלא היינו דומות כלל זו לזו."

בפרקי זכרונותיה של מאניה ביאליק אין אפילו תיאור אחד של אינטימיות או אהבה או משיכה מינית. ...גם את הרומן עם הציירת והסופרת אירה יאן הסתיר ביאליק, וניתק אתה את הקשר, כשם שהסתיר את הרומן הקצר עם חיה פיקהולץ בת השלושים, כשהוא היה כמעט בן שישים.

גם בחייו וגם בשירתו הבחין ביאליק בין האהבה האירוטית, אותה ראה כחטא, לבין האהבה השמימית הטהורה, שאינה יכולה להתגשם. הפער הזה, המעיד על המחסור בתחושת המקום הבטוח אותו יוצרת האהבה, הוא אולי המקור לחיפוש הבלתי-נדלה ולחוסר-הסיפוק המאפיינים כל-כך את שיריו של ביאליק.

...אני מאמין שהאהבה היא המקום הבטוח האולטימטיבי, והיא צורך אנושי ראשוני שאין לו תחליף, המסביר את הצורך בזוגיות קבועה ונמשכת, המבוססת על משיכה מינית ועל חברות המתחדשת מדי יום. שירו של ביאליק, וגם חייו, מציגים את ההפך הגמור, את תחושת החוסר והאשם והחיפוש התמידי והמצוקה, שהם הביטוי לחיים ללא אהבה.

[https://www**.oranim**.ac.il/sites/heb/SiteCollectionImages/Documents/hamidrasha/nashim/nashim-kotvot/luz-bialik.pdf](https://www.oranim.ac.il/sites/heb/SiteCollectionImages/Documents/hamidrasha/nashim/nashim-kotvot/luz-bialik.pdf)

ה'רעב' ביצירת ביאליק

תמי לוז-גרבר

(דברים בכנס ביאליק לפתיחת שנת ה-20 של המדרשה)

 בהתבוננות שלי על ביאליק אני סוגרת כמה מעגלים שנפגשים לרגע מכונן זה . מעגל אחד עם התרבות היהודית המתחדשת , עם ביאליק כאומן השפה העברית המתפרצת , מופת לדור החלוצים שסבי וסבתי שייכים אליו . מעגל שני הוא מעגל המשפחה בו אני נפגשת עם אבא שלי ,צבי לוז , פרופ ' לספרות המתמחה בשירת ביאליק שנפשו נקשרה בנפש ביאליק ממש מינקות . בביקור ביאליק בדגניה בעודו עולל , מספרות "אגדות המקום " שהעז התינוק להשתין על המשורר הלאומי (בזמן החלפת חיתולים) . רגש חם וטבעי זה הלך והתפתח, ואבי כתב מאמרים רבים על יצירת המשורר .

המעגל השלישי הוא המעגל האישי , בו אני חוזרת אל תקופת הנערות שלי , אל לימוד הסיפור "מאחורי הגדר " והשיר "העיניים הרעבות " כחוויה מרגשת בהווי בית הספר , חוויה של גילוי וכמיהה . אנסה בדברים אלה להעביר את התרגשות הנערה הפוגשת בכתבי ביאליק , את היצרים והרעב תוך כדי ראייה בוחנת דרך עיני כיום.

... הרעב ביצירת ביאליק , הרעב המיני הלוהט , שב ומתפרץ ביצירה אחרת : "העיניים הרעבות".

...אם אשתמש רגע במילים חופשיות , אגיד בפשטות שהמשיכה אל האישה והמימוש המיני מפחידים כל כך בעולם פוריטאני ומסורתי . הוא לא יכול להנות מהתענוג , הוא מיד מרגיש אשם . האישה מוצגת כיפיפייה מפתה והוא קץ בה כשנפשו שבעה . והמחיר שנתן בבשרה הוא גדול עד מאוד . מה קרה ?מה התרחש פה ? האישה מוצגת כשּׁדה ,כלילית ,המפתה גברים תמימים בכישוף נשי ,הארכיטיפ הנצחי . מיתוס האישה הנשען על שתי אפשרויות קוטביות: "בעיניכם היא פרוצה, בעיני היא ברה" (היא יושבה לחלון , ח.נ. ביאליק). איך זה שדורות רבים כל כך קיבעו בנו את התפיסה הזו , תפיסה המשאירה את האישה כאובייקט ? אנחנו לא יודעים עליה כלום , היא לא מעניינת כלל , היא מושא לתשוקות , לפורקן ולאכזבה. יש עוד הרבה להגיד על יצירת ביאליק בקריאה מגדרית . ברגע זה אני חשה איך אני מקלפת מעל עצמי את תמימות הקריאה , בה התרגשתי כל כך מגילוי כוחות חיים מתפרצים אלו , ואני נכמרת ממקום האישה בספרות .

<https://files.geva.co.il/articlefile_1243973193703.pdf>

פתרון הבחינה בספרות עברית וכללית, 3 יח"ל השלמה ל-5 יח"ל מועד קיץ 2009 ,שאלון: 008302 ,107 מוגש על-ידי: בתיה לוינסון-שריג, נועה לבנה-שכטר, נאוה לזר - מורות לספרות ברשת בתי הספר של יואל גבע והמתרגלת אהובה זסלבסקי.

העיניים הרעבות / חיים נחמן ביאליק

דמות האישה בשיר מאופיינת בשתיקה. קולה לא נשמע כי הגבר הוא בעל המבט ובעל הקול.

היא מוצגת כאובייקט מיני באמצעות הסינקדוכות: העיניים הרעבות , השפתיים הצמאות, העופרים העורגים.

היא האישה הלילית, הדימונית, אותה מאשים הדובר בשיר באסונו: "מה גדול המחיר שנתתי בבשרך".